text: রোহিঙ্গা সংকট সমাধানে জাতীয় ঐক‌্য চান গয়েশ্বর | রাজশাহীর কণ্ঠ
  Home > বাংলাদেশ > রাজনীতি > রোহিঙ্গা সংকট সমাধানে জাতীয় ঐক‌্য চান গয়েশ্বর
  in রাজনীতি 20 সেপ্টেম্বর, 2017
  জ‌্যেষ্ঠ প্রতিবেদক : রোহিঙ্গা সংকট সমাধান করা সরকারের একার পক্ষে সম্ভব নয়, জানিয়ে বিএনপি নেতা গয়েশ্বর চন্দ্র রায় বলেছেন, এই ইস্যুতে জাতীয় ঐক‌্য প্রয়োজন।
  বুধবার দুপুরে রাজধানীর জাতীয় প্রেসক্লাবে এক আলোচনা সভায় তিনি বলেন, 'রোহিঙ্গা ইস্যুতে চীন, রাশিয়া, ভারতের পদক্ষেপ বাংলাদেশ জন্য নেতিবাচক। সেজন‌্য রোহিঙ্গা ইস্যুতে জাতিগতভাবে একসুরে কথা বলতে হবে।'
  বিএনপির স্থায়ী কমিটির সদস‌্য গয়েশ্বর চন্দ্র রায় বলেন, 'এই সমস্যা সমাধান ক্ষমতাসীন সরকারের একার পক্ষে সম্ভব নয়। এ প্রশ্নে জাতীয় ঐক্য হওয়া প্রয়োজন। কারণ, মিয়ানমারে সেনা চৌকিতে হামলা সেখানকার আইনশৃঙ্খলা বাহিনীর সৃষ্টি। অথচ এর দায় রোহিঙ্গাদের ওপর চাপিয়ে তাদের নির্যাতন করা হচ্ছে।'
  'রোহিঙ্গা সমস‌্যা সমাধানে সরকার এবং আন্তর্জাতিক সংস্থা ও বিশ্ব নেতৃবৃন্দের ভুমিকা' শীর্ষক এ আলোচনা সভার আয়োজন করে বাংলাদেশ ডেমোক্রেটিক কাউন্সিল (বিডিসি)।
  রোহিঙ্গা ইস্যুতে প্রধানমন্ত্রী শেখ হাসিনাকে নোবেল পুরস্কার দেওয়ার জন্য সামাজিক যোগাযোগ মাধ্যমে প্রচারণার প্রসঙ্গ তুলে গয়েশ্বর চন্দ্র রায় বলেন, 'রোহিঙ্গা ইস্যুটি আওয়ামী লীগ নিজের মনে করছে। তারা শেখ হাসিনাকে নোবেল দেওয়ার জন্য প্রচারণা চালাচ্ছে। মিথ্যা বলার জন‌্য তিনি নোবেল পুরস্কার পেতেই পারেন। নোবেল কমিটি যদি শেখ হাসিনাকে নোবেল দিয়ে আন্তর্জাতিকভাবে কলুষিত হতে চায়, হতেই পারে।'
  বিএনপি নেতা-কর্মীদের কথা কম বলে আন্দোলনের প্রস্তুতি নেওয়ার আহ্বান জানান বিএনপির অন্যতম এই নীতিনির্ধারক।
  গয়েশ্বর চন্দ্র রায় বলেন, 'আমরা বলি ম্যাডাম আসলে সহায়ক সরকারের রূপরেখা দেব, আন্দোলন করব, এই সরকারের পতন ঘটাব। কিন্তু তিনি (খালেদা জিয়া) আন্দোলন করার চাবি নিয়ে যাননি। কোনো নেতা-কর্মীকেও সঙ্গে নিয়ে যাননি। সবকিছুই তিনি দেশে রেখে গেছেন। তার অনুপস্থিতিতে যদি সরকারের পতন ঘটাতে পারি তাহলে তিনি বরং আমাদের ওপর খুশি হবেন।'
  বাংলাদেশ ডেমোক্রেটিক কাউন্সিলের সভাপতি এম এ হালিমের সভাপতিত্বে আলোচনা সভায় আরো বক্তব্য রাখেন- বিএনপির ভাইস চেয়ারম্যান অ্যাডভোকেট আহমদ আজম খান, প্রচার সম্পাদক শহীদ উদ্দিন চৌধুরী এ্যানী, সহ-সাংগঠনিক সম্পাদক আব্দুস সালাম আজাদ, বিএনপির ঢাকা মহানগর দক্ষিণের সহ-সভাপতি ইউনুস মৃধা প্রমুখ।